Ágyban fekve

Tegnapelőtt pakolás közben megcsúsztam a lépcsőn és ráestem a jobb bokámra. A sürgősségin megnézték, csináltak röntgent, a doki szerint részleges ínszalag szakadás. Kaptam rá gipszet, mellé mankót és egy hét múlva kell jelentkeznem gipszlevételre, ahol majd átrakják bokasínbe.

Jelenleg annyi dolgom van, hogy egész nap fekszek és pihentetem a bokámat. Ez persze nem olyan egyszerű, tekintve hogy 2 napja nem nagyon mozogtam, kezd fájni a derekam és még a lábam is meg van duzzadva. Próbálok olvasgatni a neten, elővettem régi blogokat amiket újraolvastam, de sok hasznos dolgot eddig nem sikerült kihozni a fekvésből. Jelenleg egy projektem van, hogy gyógyuljak. Szerencsére a feleségem segít mindenben – el nem tudja képzelni milyen hálás vagyok neki, főleg tudva, hogy az egész szarság a költözésünk közepén történt.

A zuhanyzás és az éjszakai WC-re járás hatalmas szívás. Ez utóbbira lehet bevezetem majd a férfiak által használható PET palack pisitartályt. Nem túl gusztusos, de még mindig jobb mint mankóval átkelni a lakásban a WC-ig.

A gyógyulási idő elvileg 6–8 hét, bár már annak is örülnék ha a gipszet bokasínre cserélhetném. Kényelmetlen, nehéz, ráadásul rá se lehet állni – nem mintha amúgy rá tudnék állni arra a lábamra – és még víz se érheti. A lényeg hogy ilyenkor újraértékeli az ember az olyan hétköznapi dolgokat, mint a járás és az alapdolgok segítség nélküli elvégzése.

Egyelőre ennyi, pár nap múlva írok, hogy mi történt.